KIRJALLINEN KYSYMYS E-2371/99 esittäjä(t): Mihail Papayannakis (GUE/NGL) komissiolle. Avun myöntäminen luonnontuhoista kärsineelle Kreikalle.



Virallinen lehti nro 303 E , 24/10/2000 s. 0054 - 0055



KIRJALLINEN KYSYMYS E-2371/99 esittäjä(t): Mihail Papayannakis (GUE/NGL) komissiolle (16. joulukuuta 1999) Aihe: Avun myöntäminen luonnontuhoista kärsineelle Kreikalle Kun otetaan huomioon: - viimeaikaiset rankkasateet (8. marraskuuta 1999), jotka koettelivat lähinnä Etelä-Peloponnesosta, Länsi-Attikaa ja Magnisian lääniä, sekä niiden aiheuttamat tuhot, - se, että omin luvin rakentaminen, huonolaatuinen työ, laiminlyönnit hankkeiden täytäntöönpanon yhteydessä (esimerkiksi Ateenan ja Korinthosin välinen valtatie) ja yhdenlaisina ekosysteemeinä toimivien uomien (esimerkiksi Kifisos-joki) muodon muuttaminen sekä vuoden 1998 suuri tulipalo, joka tuhosi Penteli-vuoren metsät, ovat synnyttäneet epäsuotuisat olosuhteet vesien virtaamiselle, 1. Kuinka monia tulvien torjumiseen liittyviä hankkeita komissio on rahoittanut Kreikassa? Onko ne toteutettu ja koska, ja mitä ne ovat? Onko määrärahoja, jotka ovat komission käytettävissä uudelleenmetsitystä koskevien asetusten kautta, käytetty ja mitä niistä? Ovatko toimivaltaiset kreikkalaiset viranomaiset toimittaneet suunnitelmat vuonna 1997 tulvineen Kifisos-joen tilan korjaamiseksi kuten ympäristöasioista vastaava komission jäsen oli pyytänyt heitä tekemään sen jälkeen, kun olin esittänyt asiaa koskevan kysymyksen (E-0188/97)(1)? 2. Komissiolta kysytään myös, voisiko se myöntää välitöntä tukea, mikäli alueelliset viranomaiset ehdottaisivat tuen myöntämistä perusrakennehankkeiden toteuttamiseksi, ensisijaisesti alueilla, jotka ovat kärsineet viimeaikaisista huonoista sääolosuhteista? (1) EYVL C 217, 17.7.1997, s. 122. Michel Barnierin komission puolesta antama vastaus (2. helmikuuta 2000) Komissio on yhteisrahoittanut toisen yhteisön tukikehyksen (YTK) kaudelle 19941999 sisältämien alueellisten toimenpideohjelmien osana useita toimenpiteitä tulvien torjumiseksi. Koheesiorahastosta yhteisrahoitetaan syyskuusta 1999 lähtien hanketta Sarrantapotamos-joen uoman muuttamiseksi. Yhteisön rahoitusosuus on 2,48 miljoonaa euroa, mikä vastaa 80 prosenttia hankkeen kokonaiskustannuksista. On myös syytä muistuttaa, että koheesiorahastosta yhteisrahoitetaan sadevesiviemäriverkkojen rakentamista lähes kaikkien hyväksyttyjen jätevesihuollon rakennushankkeiden puitteissa, mikä osaltaan auttaa torjumaan tulvia. Metsäalalla koheesiorahastosta on yhteisrahoitettu 85-prosenttisesti kolmea hanketta, joiden kokonaiskustannukset ovat 14,21 miljoonaa euroa. Työt on jo suoritettu, ja ne käsittivät teknisiä ja metsänhoidollisia toimenpiteitä vuorten maaperän suojaamiseksi eroosiolta, metsitystä, palolinjojen, vesisäiliöiden ja -laitosten rakentamista ja toimenpiteitä metsäpalojen torjumiseksi (palolinjat, palopostit, tähystysasemat, kalusto- ja laitetoimitukset, vesisäiliöt). Koheesiorahastosta yhteisrahoitetaan Kreikassa 85-prosenttisesti myös kokonaiskustannuksiltaan 37 miljoonan euron suuruinen hanke luonnon- ja metsäympäristön suojelemiseksi. Rahoitus on suunnattu palontorjuntatoimiin (tarvittavan kaluston hankinta) sekä palontorjuntakeskusten rakentamiseen, kunnostamiseen ja varustamiseen ja 150 vesisäiliön rakentamiseen. Komissio on myös yhteisrahoittanut vuosina 19921999 metsäpalojen torjunnasta yhteisössä 23 päivänä heinäkuuta 1992 annetun neuvoston asetuksen (ETY) N:o 2158/92(1) mukaisesti 50 prosentin rahoitusosuudella 86 hanketta, joiden kokonaiskustannukset olivat 19,85 miljoonaa euroa. Hankkeet liittyivät pääasiassa ennaltaehkäisevään metsänhoitoon, suojarakenteisiin (metsätiet, palonkatkaisulinjat ja vedenottopaikat) ja valvontatoimiin (esim. tähystystornien rakentaminen ja erikoistuneen henkilöstön koulutus). Lisäksi toteutettiin alueellinen viestintäjärjestelmä, joka on tärkeä väline metsäpalojen ehkäisemisessä ja tarpeiden analysoinnissa. Metsityksen osalta julkiset menot ovat yhteensä 298,7 miljoonaa euroa, josta 224 miljoonaa yhteisrahoitetaan Euroopan maatalouden ohjaus- ja tukirahaston (EMOTR) ohjausosastosta osana toista yhteisön tukikehystä ja yhteisöaloitteita. Lähes koko summasta on tehty maksusitoumukset, ja ne koskevat useita kohteita kaikilla Kreikan metsäalueilla ja liittyvät moniin erilaisiin toimiin, kuten metsien suojeluun, metsitykseen ja metsänhoidon kehittämiseen. Edellä ilmoitetut luvut ovat osoitus intensiivisistä toimenpiteistä Kreikan metsäalan hyväksi. Kifisos-joen tilan parantamista koskevien suunnitelmien osalta komissio on ollut toistuvasti yhteydessä Kreikan viranomaisiin saadakseen tietoja saatumisongelmasta. Aiheesta keskusteltiin mainittujen viranomaisten kanssa erityisesti 9.10. joulukuuta 1999 pidetyssä kokouksessa, jossa komissiolle kerrottiin tähän mennessä tehdyistä mittauksista ja tarkastuksista. Komissio ei ole saanut tietoja joenuoman muutoksista, ja se aikookin kääntyä uudelleen Kreikan viranomaisten puoleen saadakseen kaikki tarvitsemansa täsmennykset. Euroopan aluekehitysrahastosta voitaisiin periaatteessa osarahoittaa tukikelpoisia toimia tulvista kärsineillä alueilla, jos Kreikan viranomaiset esittävät asiaa koskevan hakemuksen. (1) EYVL L 217, 31.7.1992.